Illum, il-Kummissjoni Ewropea adottat il-Pjan ta' Azzjoni tal-UE: “Lejn Tniġġis Żero għall-Arja, l-Ilma u l-Ħamrija” — riżultat importanti tal-Patt Ekoloġiku Ewropew u s-suġġett ewlieni tal-Ġimgħa Ekoloġika tal-UE ta' din is-sena. Dan jistabbilixxi viżjoni integrata għall-2050: dinja fejn it-tniġġis jitnaqqas għal livelli li m'għadhomx ta' ħsara għas-saħħa tal-bniedem u għall-ekosistemi naturali, kif ukoll il-passi meħtieġa biex naslu s'hemm. Il-pjan jorbot flimkien il-politiki rilevanti kollha tal-UE biex jiġi indirizzat u prevenut it-tniġġis, b'enfasi speċjali fuq kif jistgħu jintużaw soluzzjonijiet diġitali biex jiġi indirizzat it-tniġġis. Hemm previst ir-rieżamijiet tal-leġiżlazzjoni rilevanti tal-UE biex jiġu identifikati l-lakuni li fadal fil-leġiżlazzjoni tal-UE u fejn jeħtieġ implimentazzjoni aħjar biex jiġu ssodisfati dawn l-obbligi legali. Il-Viċi President Eżekuttiv għall-Patt Ekoloġiku Ewropew Frans Timmermans qal: “Il-Patt Ekoloġiku jimmira li jibni pjaneta f'saħħitha għal kulħadd. Biex nipprovdu ambjent ħieles mis-sustanzi tossiċi għan-nies u għall-pjaneta, irridu naġixxu issa. Dan il-pjan se jiggwidana f'xogħolna biex naslu s'hemm. It-teknoloġiji ekoloġiċi l-ġodda li diġà għandna jistgħu jgħinu biex jitnaqqas it-tniġġis u joffru opportunitajiet ġodda ta' negozju. L-isforzi tal-Ewropa biex tinbena mill-ġdid ekonomija iktar nadifa, iktar ġusta u iktar sostenibbli jridu fl-istess ħin jikkontribwixxu biex tintlaħaq l-ambizzjoni ta' tniġġis żero.” Il-Kummissarju għall-Ambjent, l-Oċeani u s-Sajd, Virginijus Sinkevičius qal: “It-tniġġis ambjentali jaffettwa negattivament lil saħħitna, speċjalment lill-gruppi l-aktar vulnerabbli u mċaħħda soċjalment, u huwa wkoll wieħed mill-muturi ewlenin tat-telfien tal-bijodiversità. Illum, l-argument li l-UE tmexxi l-ġlieda globali kontra t-tniġġis, huwa b'saħħtu aktar minn qatt qabel. Bil-pjan ta' Azzjoni ta' Tniġġis Żero, se noħolqu ambjent ta' għajxien f'saħħtu għall-Ewropej, se nikkontribwixxu għal irkupru reżiljenti u se nagħtu spinta lejn ekonomija nadifa, ċirkolari u newtrali għall-klima.” Sabiex l-UE titmexxa lejn il-mira tal-2050 ta' pjaneta f'saħħitha għal nies f'saħħithom, il-Pjan ta' Azzjoni jistabbilixxi miri ewlenin għall-2030 biex jitnaqqas it-tniġġis mis-sors, meta mqabbel mas-sitwazzjoni attwali. Jiġifieri: Il-Pjan jiddeskrivi għadd ta' inizjattivi emblematiċi u azzjonijiet, inkluż: Flimkien mal-Istrateġija dwar is-Sustanzi Kimiċi għas-Sostenibbiltà adottata s-sena l-oħra, il-pjan ta' azzjoni jsarraf fit-twettiq tal-ambizzjoni tal-UE ta' tniġġis żero għal ambjent ħieles mis-sustanzi tossiċi. Dan imur id f'id mal-għanijiet tal-UE għan-newtralità klimatika, għas-saħħa, għall-bijodiversità u għall-effiċjenza fir-riżorsi u jibni fuq l-inizjattivi fil-qasam tal-enerġija, tal-industrija, tal-mobilità, tal-ikel, tal-ekonomija ċirkolari u tal-agrikoltura. Il-Ġimgħa Ekoloġika tal-UE ta' din is-sena, l-akbar avveniment annwali dwar il-politika ambjentali, bejn l-1 u l-4 ta' Ġunju, se tippermetti liċ-ċittadini madwar l-UE jiddiskutu t-tniġġis żero mill-ħafna angoli tiegħu fil-konferenza prinċipali ta' Brussell, online u f'aktar minn 600 avveniment sieħeb. Sfond It-tniġġis huwa l-akbar kawża ambjentali ta' diversi mard mentali u fiżiku, u ta' mwiet prematuri, speċjalment fost it-tfal, persuni b'ċerti kundizzjonijiet mediċi u l-anzjani. Persuni li jgħixu f'żoni żvantaġġati, ta' spiss ikunu jgħixu qrib siti kkontaminati, jew f'żoni fejn hemm fluss għoli ħafna ta' traffiku. Ambjent ħieles mit-tossiċità huwa kruċjali wkoll biex nipproteġu l-bijodiversità u l-ekosistemi tagħna, peress li t-tniġġis huwa waħda mir-raġunijiet ewlenin għat-telf tal-bijodiversità. Dan inaqqas il-kapaċità tal-ekosistemi li jipprovdu servizzi bħas-sekwestru tal-karbonju u d-dekontaminazzjoni tal-arja u tal-ilma. Skont rapport riċenti taż-ŻEE dwar is-Saħħa u l-Ambjent, fl-UE, kull sena 'l fuq minn 400 000 mewta prematura (inkluż minn kanċers) huma attribwiti għat-tniġġis tal-arja ambjentali, u 48 000 każ ta' mard tal-qalb iskemiku, kif ukoll 6.5 miljun każ ta' disturb kroniku fl-irqad huma attribwiti għall-istorbju, flimkien ma' mard ieħor attribwibbli għat-tnejn li huma. L-UE diġà stabbiliet ħafna miri marbuta mat-tniġġis. Il-leġiżlazzjoni eżistenti dwar l-arja, l-ilma, il-baħar, u l-istorbju tistabbilixxi objettivi għall-kwalità ambjentali, u ħafna liġijiet jindirizzaw is-sorsi tat-tniġġis. Barra minn hekk, il-Kummissjoni ħabbret xi miri ġenerali għat-tnaqqis fit-telf tan-nutrijenti u l-pestiċidi fl-istrateġiji tal-Bijodiversità u Mill-Għalqa sal-Platt biex jgħinuna nilħqu l-għanijiet tal-bijodiversità tagħna. Għal aktar informazzjoni Komunikazzjoni dwar il-Pjan ta' Azzjoni tal-UE: “Lejn Tniġġis Żero għall-Arja, l-Ilma u l-Ħamrija” Mistoqsijiet u Tweġibiet dwar il-Pjan ta' Azzjoni tal-UE: “Lejn Tniġġis Żero għall-Arja, l-Ilma u l-Ħamrija” Skeda informattiva dwar “2050: pjaneta f'saħħitha għal kulħadd” Dokument ta' Ħidma tal-Persunal: “Soluzzjonijiet Diġitali għal Tniġġis Żero” Dokument ta' Ħidma tal-Persunal: “Lejn qafas ta' monitoraġġ u prospettiva għall-ambizzjoni ta' tniġġis żero” Paġna web dwar il-Pjan ta' Azzjoni għal Tniġġis Żero Ġimgħa Ekoloġika 2021 iddedikata għal tniġġis żero